கே எப் சி மெனுவில் சிக்கன் ஜிங்கர் (Chicken Zinger) பர்கர் மிகவும் பிரபலமானது. இந்நிலையில், கே எப் சி நிறுவனம் சிக்கன் ஜிங்கரை முத்திரையாக (Trademark) பதிவு செய்வதற்காக விண்ணப்பித்தது. இந்த விண்ணப்பத்தை ஆய்வு செய்த முத்திரை ஆய்வாளர் அதை நிராகரித்துவிட்டார்.
இதை எதிர்த்து டெல்லி உயர் நீதிமன்றத்தில் கே எப் சி நிறுவனம் வழக்கு ஒன்றை தொடர்ந்தது. இந்த வழக்கு கடந்த வெள்ளிக் கிழமை அன்று நீதிபதி சஞ்சீவ் நருலா அமர்வு முன் விசாரணைக்கு வந்தது. கே எப் சி கோரும் சிக்கன் ஜிங்கர் வார்த்தையில் 'Chicken' மற்றும் 'Zinger' என இரண்டு வார்த்தைகள் இருக்கின்றன.
இரண்டு வார்த்தையையும் சேர்த்து முத்திரையாக பதிய கே எப் சி கோருகிறது. Zinger என்றால் மிகவும் தனித்துவமான நல்ல பொருள் என்பது போன்ற அர்த்தத்தை அகராதி கூறுகிறது. இரண்டு சொற்களும் சேர்ந்து வருவதால், சிக்கன் ஜிங்கர் முத்திரையை பதிப்பதற்கான விண்ணப்பத்தை தொடரும்படி அதிகாரிகளுக்கு நீதிமன்றம் உத்தரவிட்டது.
ஏற்கெனவே கே எப் சி நிறுவனத்திடம் ஜிங்கர், பனீர் ஜிங்கர் ஆகிய பொருட்களுக்கான முத்திரை இருப்பதையும் நீதிமன்றம் குறிப்பிட்டது. மேலும், சிக்கன் (Chicken) என்ற வார்த்தைக்கு கே எப் சி நிறுவனம் தனி உரிமை கொண்டாட முடியாது என்பதையும் நீதிமன்றம் திட்டவட்டமாக தெரிவித்துள்ளது.
மூன்று மாதங்களுக்குள் கே எப் சி நிறுவனத்தின் சிக்கன் ஜிங்கர் முத்திரைக்கான விளம்பரத்தை முத்திரைகள் பதிவாளர் (Trademark Registry) வெளியிட்டு, அதற்கு எதிர்ப்புகள் வந்தால் அதுகுறித்து முடிவு எடுக்கும்படி டெல்லி உயர் நீதிமன்றம் உத்தரவிட்டுள்ளது.